CELEX: C2007/069/54
Language: lv
Date: 2007-03-24 00:00:00
Title: Lieta T-27/07: Prasība, kas celta 2007. gada 7. februārī — US Steel Košice pret Komisiju

24.3.2007   
            
            
               LV
            
            
               Eiropas Savienības Oficiālais Vēstnesis
            
            
               C 69/25
            
         Prasība, kas celta 2007. gada 7. februārī — US Steel Košice pret Komisiju
   (Lieta T-27/07)
   (2007/C 69/54)
   Tiesvedības valoda — angļu
   Lietas dalībnieki
   
      Prasītājs: US Steel Košice sro, Košice (Slovākija) (pārstāvji — E. Vermulst, jurists, un C. Thomas, solicitor)
   
      Atbildētāja: Eiropas Kopienu Komisija
   Prasītāja prasījumi:
   
               —
            
            
               atcelt Komisijas 2006. gada 29. novembra Lēmumu par valsts sadales plānu siltumnīcas efektu izraisošu gāzu emisijas kvotu tirdzniecībai, ko Slovākija ir paziņojusi saskaņā ar Eiropas Parlamenta un Padomes Direktīvu 2003/87/EK;
            
         
               —
            
            
               piespriest Komisijai atlīdzināt prasītāja tiesāšanās izdevumus.
            
         Pamati un galvenie argumenti
   Prasītājs lūdz atcelt Komisijas 2006. gada 29. novembra Lēmumu par valsts sadales plānu siltumnīcas efektu izraisošu gāzu emisijas kvotu tirdzniecībai par laika posmu no 2008. gada līdz 2012. gadam, ko Slovākija ir paziņojusi saskaņā ar Direktīvu 2003/87/EK (1).
   Savas prasības pamatojumam prasītāja vispirms apgalvo, ka apstrīdētais lēmums pārkāpj 2003. gada pievienošanās akta (2) XIV pielikuma 4. sadaļas 2. punkta a) apakšpunktu ar to, ka tajā ir nepareizi novērtēts, ka nosacījumi, kuri šajā normā veido neatkarīgus pienākumus, ir piemērojami līdz 2009. gadam, neatkarīgi no tā, vai Slovākija turpina piešķirt prasītājam atbrīvojumu no nodokļa, ko Slovākija var piemērot prasītājam līdz 2009. nodokļu gada beigām, atkāpjoties no EKL 87. un 88. panta. Prasītājs apgalvo, ka, attiecīgi, lēmums ir pretrunā arī Direktīvas 2003/87/EK III pielikuma 4. kritērijam, kas nosaka, ka valsts sadales plānam kvotu tirdzniecībai ir jābūt saskaņotam ar citiem Kopienas tiesību aktiem un politikas dokumentiem.
   Turpinājumā prasītājs uzskata, ka apstrīdētais lēmums pārkāpj tiesiskās paļāvības principu ar to, ka Komisija vairākas reizes ļāva prasītājam cerēt, ka ražošanas ierobežojumi, ko nosaka Pievienošanās akta XIV pielikuma 4. sadaļas 2. punkta a) apakšpunkts, neattieksies uz prasītāju tad, kad tas vairs nesaņems atbrīvojumu no nodokļa.
   Treškārt, prasītājs apgalvo, ka apstrīdētais lēmums ir pretlikumīgs tāpēc, ka tā vietā, lai īstenotu savas ierobežotās pilnvaras atbilstoši Direktīvas 2003/87/EK 9. panta 3. punktam, Komisija veica kopējās atbilstošās emisijas Slovākijā pilnīgi neatkarīgu aprēķinu un to noteica par saistošu Slovākijas Republikai. Tādējādi Komisija nepareizi uzņēmās dalībvalstu kompetenci, kas noteikta Direktīvas 2003/87/EK 9. un 11. pantā.
   Ceturtkārt, prasītājs uzskata, ka apstrīdētais lēmums ir pretlikumīgs, jo tas ir pamatots ar stingru matemātisku aprēķinu, kas tika noteikts par saistošu bez sabiedriskās apspriedes, un kurā nav ņemti vērā faktori, kuri ietekmē Slovākijai raksturīgas emisijas laika posmā no 2008 līdz 2012. gadam. Prasītājs uzskata, ka šāda pieeja pārkāpa Direktīvas 2003/87/EK 9. panta 1. punktu un 11. panta 2. punktu, minētās direktīvas II pielikuma 1., 2. un 3. kritēriju, kā arī tiesiskās paļāvības principu. Prasītājs uzskata, ka tiktāl, ciktāl Komisijai bija rīcības brīvība, Komisija ir pieļāvusi acīmredzamu kļūdu šajā novērtējumā.
   Visbeidzot, prasītājs apgalvo, ka apstrīdētais lēmums nav spēkā nepareizas pilnvaru izmantošanas dēļ, jo šo lēmumu pamatoja vēlme kvotas tirgot reti, tādējādi paaugstinot kvotu cenas.
   
      (1)  Eiropas Parlamenta un Padomes 2003. gada 13. oktobra Direktīva 2003/87/EK, ar kuru nosaka sistēmu siltumnīcas efektu izraisošo gāzu emisijas kvotu tirdzniecībai Kopienā un groza Padomes Direktīvu 96/61/EK (OV L 275, 25.10.2003, 32. lpp.).
   
      (2)  Akts par Čehijas Republikas, Igaunijas Republikas, Kipras Republikas, Latvijas Republikas, Lietuvas Republikas, Ungārijas Republikas, Maltas Republikas, Polijas Republikas, Slovēnijas Republikas un Slovākijas Republikas pievienošanās nosacījumiem un Eiropas Savienības dibināšanas Līgumu grozījumiem (OV 2003, L 236, 33. lpp.).